Na podlagi 69. in 72. člena Statuta univerze v Ljubljani (Uradni list RS, št. 4/17, s spremembami in dopolnitvami, v nadaljnjem besedilu: Statut UL) in poziva rektorja štev. 021-2/2021-1 z dne 08.01.2021 je Senat UL FPP na 20. seji, dne 24.02. 2021 sprejel naslednji

**SKLEP O ZAČETKU POSTOPKA VOLITEV IN IMENOVANJA DEKANA FAKULTETE ZA POMORSTVO IN PROMET UNIVERZE V LJUBLJANI ZA OBDOBJE 2021 – 2023**

1.V skladu z določbami Statuta UL se z dnem sprejetja tega sklepa začne postopek volitev in imenovanja dekana UL FPP za obdobje dveh let od 2021 – 2023 in se objavi na fakulteti na običajen način.

2.Za dekana fakultete lahko kandidira in je izvoljen visokošolski učitelj, ki je na univerzi zaposlen za polni delovni čas, od tega na delovnem mestu visokošolskega učitelja za najmanj polovični delovni čas.

3. Predloge kandidatov za dekana lahko podajo katedre, posamezni visokošolski učitelji, znanstveni delavci in visokošolski ter raziskovalni sodelavci, **do vključno 18. 3. 2021 do 12:00 ure.** Predloge kandidatov za dekana posredujejo prej navedeni predlagatelji **volilni komisiji v zaprti kuverti, s pripisom »Ne odpiraj – predlog kandidata za dekana«. Kuverte oddajo v Tajništvo fakultete – dekanat** najkasnejedo prej navedenega roka. Prepozni predlogi in predlogi, kjer niso izpolnjeni pogoji za kandidaturo se predlagateljem vrnejo v kuverti in se ne upoštevajo pri nadaljevanju postopka volitev ter imenovanja dekana.

4. Postopek volitev in imenovanja dekana vodi **volilna komisija,** ki jo imenuje Senat UL FPP v naslednji sestavi:

- izr.prof. dr. Violeta Jurkovič – predsednica, namestnik dr. Matej Bažec,

- doc.dr. Bojan Beškovnik – član, namestnik asist. Dejan Žagar,

- Vivien Lovrenčič – članica, namestnik dr. Sebastjan Škerlič

Strokovno pomoč volilni komisiji nudi tajnik fakultete.

**Volilna komisija opravlja naloge** kot sledi:

* prejema predloge o evidentiranih kandidatih za dekana fakultete;
* pisno, na službeni elektronski naslov, pozove evidentirane kandidate za dekana, da ji predložijo programe dela s svojimi pisnimi soglasji h kandidaturi in jim v skladu s sklepom senata sporočijo rok v katerem lahko to storijo;
* prejema in odpira programe kandidatov za dekana ter preverja, če so priložena njihova soglasja h kandidaturi;
* objavi seznam kandidatov za dekana in njihove programe na način, da so z njimi seznanjene vse tri skupine volivcev;
* poskrbi za pripravo in izvedbo volitev dekana: pripravi volilne imenike, glasovnice za volitve in poskrbi za izvedbo rednih volitev;
* po izvedbi volilnih opravil poroča Senatu fakultete o poteku volitev,
* dan pred volitvami pripravi volilno gradivo in ga zapečati na način, ki ne dovoljuje kakršnihkoli posegov do začetka volitev;
* poskrbi za ureditev volišča in red na volišču.

5. Kandidati za dekana bodo s strani volilne komisije pozvani k oddaji **programa dela do 22.3.2021**. Rok za oddajo programa dela je **29.03.2021**. Programi dela kandidatov za dekana bodo objavljeni. **Javna predstavitev programov dela bo dne 31.3.2021**.

6. **Splošne in neposredne volitve dekana**  bodo potekale **v sredo 14.04.2021 med 09. in 14.00 uro**. Volišče bo sejna soba UL FPP. Predčasnih volitev in volitev po pooblastilu ni.

7. Senat UL FPP izglasovan predlog za dekana pošlje rektorju in priloži program dela izvoljenega dekana ter zapisnik volilne komisije o izvedenih volitvah.

8. **Dekana fakultete** z mandatno dobo (2) dveh let, na podlagi rezultatov splošnih in neposrednih volitev, **imenuje** rektor Univerze v Ljubljani.

 **Izr. prof. dr. Peter Vidmar**

**Predsednik senata**